Diari Oficial de la Generalitat Valenciana


Sumari del DOGV 5318, del 04-08-2006 (2006/8307)

Informació pública de la modificació puntual del pla parcial sector 19.
-----------------------------------------------------------------------

### Dades del document

Número de DOGV
:   5318

Data del DOGV
:   04-08-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/8307


Organisme emissor
:   Ajuntament d'Oliva

Tipus de document
:   Anunci

Informació pública de la modificació puntual del pla parcial sector 19. [2006/Q8307]  
Com a conseqüència de les modificacions introduïdes per l'ajuntament en l'Acord Plenari de 30 de maig de 2003, d'aprovació definitiva del programa i alternativa tècnica del sector 19, adjudicat a la mercantil Construcciones Just, SA, i per a la posterior adaptació a estos canvis en el projecte de reparcel·lació forçosa que s'ha tramitat, se sotmeten a informació pública les següents modificacions en l'esmentat planejament parcial:  
1r La xarxa secundària viària passa de 32.432,45 metres quadrats a 33.932,74 metres quadrats.  
2n Modificar el coeficient d'edificació neta de les diverses zonificacions per tipologia edificadora, com a conseqüència de la major cessió superficial en la xarxa viària secundària pel fet d'introduir-se vials de vianants no prevists inicialment, i sense que això supose una modificació de l'aprofitament tipus del sector:  
Zona codi ADIC. Coeficient d'edificabilitat neta del 0,8645 m²t/m²s.  
Zona codi EDA. Coeficient d'edificabilitat neta de l'1,1467 m²t/m²s.  
Zona codi AIS . Coeficient d'edificabilitat neta del 0,7362 m²t/m²s.  
3r Introducció d'un nou article, el 4.0 de les normes del pla parcial per a la determinació de la dimensió mitjana mínima en habitatges, que la situa en 80 metres quadrats.  
4t Modificació parcial dels articles 4.2, 4.4, 4.5, 4.6, 4.10 i 4.14. El text consolidat i refós de les normes urbanístiques del pla parcial queda com s'indica tot seguit:  
Normes urbanístiques i d'edificació de l'ordenació detallada del sector 19, Platja d'Oliva  
Índex  
Títol primer: desenvolupament del Pla General d'Oliva.  
. Àmbit d'aplicació.  
. De la documentació.  
Títol segon: ordenació urbanística.  
. Divisió del sector en zones d'ordenació urbanística.  
A) Zona d'habitatges en filera (ADIC).  
B) Zona d'edificació oberta (EDA).  
C) Zona d'habitatges aïllats (AIS).  
D) Xarxa viària (RV).  
E) Zona verda (ZV).  
F) Equipaments (EQ).  
Títol tercer: del concepte i classificació dels usos.  
. Del concepte i classificació dels usos.  
Títol quart: de les condicions particulars dels usos i de l'edificació a les distintes zones d'ordenació urbanística.  
Capítol primer: zona residencial.  
Secció primera: àmbit i assignació detallada d'usos.  
A) Zona d'habitatges en filera (ADIC).  
B) Zona d'edificació oberta (EDA).  
C) Zona d'habitatges aïllats (AIS).  
Capítol segon: sòl dotacional públic.  
Secció primera: sòl dotacional públic.  
Tipus i categories de la reserva de dotacions públiques.  
Sòl dotacional públic viari (RV).  
Reserva mínima d'aparcament (AV).  
Sòl dotacional públic no viari (ZV i EQ).  
Títol cinqué: de les condicions generals de l'edificació i d'urbanització.   
Capítol primer: zona residencial.  
Secció primera: condicions generals dels usos i de l'edificació.  
Espais lliures associats a l'edificació.  
Condicions estètiques.  
Unitat mínima de projecte.  
Desenvolupament mitjançant estudis de detall.  
Secció segona: urbanització.  
Projectes d'urbanització.  
Normes d'urbanització.  
Secció tercera: execució de les obres i conservació.  
Drets i deures dels propietaris.  
Obres d'urbanització corresponents.  
Cessió i conservació de les obres d'urbanització.  
Previsions dels nivells d'urbanització.  
Fitxes de les distintes zones d'ordenació urbanística.  
A) Zona d'habitatges en filera (ADIC).  
B) Zona d'edificació oberta (EDA).  
C) Zona d'habitatges aïllats (AIS).  
Normes urbanístiques. Sector 19-Platja   
Títol primer: desenvolupament del Pla General d'Oliva.  
Article 1.1 Àmbit d'aplicació.  
1. Estes ordenances són d'obligada aplicació a tota l'àrea inclosa al sector 19 del sòl urbanitzable residencial de la platja d'Oliva.  
2. Entre els diversos documents que integren el Pla, tenen el caràcter de bàsics i preferents estes ordenances i els corresponents plans d'ordenació. Per tant, en cas de divergències entre els uns i els altres, prevaldran les disposicions d'estos documents bàsics. Supletòriament a les presents ordenances, s'aplicarà, en tot el que no contradiguen a estes, les normes urbanístiques contingudes en el Pla General d'Ordenació Urbana d'Oliva.  
3. Les presents ordenances així com tots els documents seran obligatoris tant per a l'administració com per als administrats. D'acord amb el que disposen els articles 49, 65.2 i 70.2 de la Llei 7/1985 en relació amb el 59.2 de la Llei Reguladora de l'Activitat Urbanística, les normes urbanístiques entraran en vigor als 15 dies hàbils des de la publicació de la seua aprovació definitiva en el Butlletí Oficial de la Província de València.   
Article 1.2 De la documentació.  
Són documents integrants d'este pla parcial:  
A) Part sense eficàcia normativa:   
a) Document d'informació: memòria i plànols.  
b) Memòria justificativa.  
B) Part amb eficàcia normativa:  
c) Normes urbanístiques.  
d) Plànols d'ordenació estructural.  
e) Plànols d'ordenació detallada  
Títol segon: ordenació urbanística.  
Article 2.1 Divisió del sector en zones d'ordenació urbanística.  
La delimitació gràfica de les zones s'assenyala al plànol d'ordenació del sòl urbanitzable del sector, i correspon a les següents:  
A) Zona d'habitatges en filera (ADIC).  
B) Zona d'edificació oberta (EDA).  
C) Zona d'habitatges aïllats (AIS).  
D) Xarxa viària secundària (RV-S).  
. Viari (RV-S).  
. Aparcament (AV).  
E) Zona verda, ZV.   
. RS-ZV. Secundària (AL i JL).  
F) Equipaments (EQ).   
Títol tercer: del concepte i classificació dels usos.  
Article 3.1 Del concepte i classificació dels usos.  
Els tipus i categories d'usos que resulten aplicables responen als definits i classificats pel vigent Pla General d'Oliva, per al sector 19-Platja.  
Títol quart: de les condicions particulars dels usos i de l'edificació a les distintes zones d'ordenació urbanística.  
Capítol primer: zona residencial.  
Article 4.0 Dimensió dels habitatges.  
Per a totes les zones d'ordenació, la dimensió mitjana mínima dels habitatges en cada promoció serà de 80 metres quadrats construïts.  
Secció primera: àmbit i assignació detallada d'usos.  
A) Zona d'habitatges en filera (ADIC).  
Article 4.1 Àmbit.  
La zona d'habitatges en filera esta constituïda pel conjunt d'àrees de sòl urbanitzable expressament grafiades amb este títol al plànol d'ordenació urbanística del sector 19-Platja, i comprén una superfície de 38.957,04 metres quadrats, que corresponen a les illes 2, 3, 4, 5, 6, 7 i 8.  
La zona d'habitatges en filera es configura per la integració del sistema d'ordenació, genèricament, per edificació entre parets mitgeres, i inclou la tipologia d'edificació de bloc arrenglerat, aparellat, en filera i fins i tot aïllat i l'ús global residencial.  
Article 4.2 Usos detallats.  
Ús dominant: residencial, (Pot donar-se el residencial múltiple).  
Ús compatible: els descrits en la definició anterior, amb les separacions a límits propis, és a dir, 7 metres a façana perpendicular al mar, 0 metres a parets mitgeres sense servituds de vistes i façana paral·lela al mar i 2 metres a parets mitgeres amb servituds a vistes.  
Es permet qualsevol definició constructiva que satisfaça l'aprofitament de la parcel·la, i mantinga la configuració de bloc en filera.  
Es permet l'ús hoteler amb els mateixos paràmetres urbanístics fixats per a esta zona   
Ús incompatible: els restants.   
Article 4.3 Parcel·lacions.  
No es permeten parcel·lacions que no complisquen la grandària mínima de parcel·la. Seran indivisibles les parcel·les determinades com a mínimes, i totes aquelles de la divisió de les quals puguen resultar parcel·les de dimensions menors que les mínimes. Tota parcel·lació haurà de complir allò que s'ha especificat en els articles 258, apartats 2 i 3, i 259, apartat 3, del Text Refós de la Llei Estatal del Sòl i Ordenació Urbana, així com el que disposen els articles 82 i 83 de la Llei Reguladora de l'Activitat Urbanística (LRAU).  
Article 4.4 Condicions de l'edificació.   
Les edificacions d'habitatge compliran les condicions d'habitabilitat dels habitatges i les condicions generals dels servicis i instal·lacions del Pla General d'Ordenació Urbana d'Oliva.  
Igualment els habitatges compliran la normativa tècnica d'habitabilitat de la Generalitat valenciana segons el que disposa el Decret 85/1989, de 12 de juny, del Consell de la Generalitat valenciana, i l'Orde de 22 d'abril de 1991, del conseller d'Obres Públiques, Urbanisme i Transports, per la qual s'aprova la modificació i el Text Refós que desenvolupa les normes d'habitabilitat i disseny d'habitatges en l'àmbit de la Comunitat Valenciana.  
1. Parcel·la mínima : 150 metres quadrats per habitatge.  
Longitud mínima de façana: 6 metres.  
2. Alineacions oficials: són les establides en la documentació gràfica del pla parcial sector 19-Platja.  
3. Alçada màxima edificable: 7,80 metres.  
Nombre màxim de plantes. II plantes més semisoterrani.   
4. Edificabilitat màxima sobre parcel·la neta: 0,8645 m²t/m²s.  
5. Edificabilitat neta sobre parcel·la.  
Caldrà ajustar-se al que disposa l'article 70 del Pla General d'Ordenació Urbana d'Oliva:   
No computarà a efectes d'edificabilitat la superfície ocupada per les plantes de soterrani i semisoterrani.   
. No computarà a efectes d'edificabilitat la projecció horitzontal de les volades (element constructiu de cobriment que sobreïsca màxim 50 centímetres del volum o cos).  
6. Separació mínima a límits i davant de parcel·la.   
La distància mínima davant de parcel·la en funció de la situació relativa dels vials, és la següent:  
a) Vials perpendiculars al mar: 7,00 metres la massa de l'edificació i 5,00 els vols oberts.  
b) Vials paral·lels al mar: pot adossar-se la construcció fins al mateix front de parcel·la.  
c) Límits entre parcel·les: entre parets mitgeres: 0 metres sense servituds de vistes i 2 metres amb servitud de vistes.  
7. Ocupació màxima de parcel·la: 65%.   
8. Tancaments de parcel·la al davant i límits.  
L'alçada màxima serà de 2,50 metres i es permetrà com a màxim el primer terç opac i la resta calat, amb gelosies o reixes.   
9. Nombre de places d'aparcaments per parcel·la: serà igual al nombre d'habitatges per 1,1 (i s'arredonirà al número enter superior). En tot cas, es complirà la reserva establida en l'article 10 de l'annex del RPLAN.  
10. Terminació amb cobertes inclinades: quan es produïsca l'alçada màxima de carener serà de 2,10 metres sobre l'alçada de cornisa projectada. Ràfec màxim en 50 centímetres.  
11. Les parets mitgeres tindran tractament de façanes pel que fa al tipus i la qualitat del revestiment.  
B) Zona d'edificació oberta (EDA)  
Article 4.5 Àmbit.  
La zona d'edificació oberta està constituïda pel conjunt d'àrees de sòl urbanitzable expressament grafiades amb este títol al plànol d'ordenació urbanística del sector 19-Platja, i comprén una superfície de solars de 16.703,10 metres quadrats, illes 9, 10, 11 i 12.  
Article 4.6 Usos detallats.  
Ús dominant: residencial múltiple. La tipologia de l'edificació permesa és la d'habitatges plurifamiliars en bloc exempt. Sistema d'ordenació, edificació aïllada.  
Usos compatibles: comercial, recreatiu (bars, cafeteries, restaurants i altres usos anàlegs) i hoteler.  
Ús incompatible: els restants.  
Article 4.7 Parcel·lacions.  
No es permeten parcel·lacions que no complisquen la grandària mínim de parcel·la.  
Seran indivisibles les parcel·les determinades com a mínimes, i totes aquelles de la divisió de les quals puguen resultar parcel·les de dimensions menors que les mínimes.  
Totes les parcel·lacions haurà de complir allò que s'ha especificat en els articles 258, apartats 2 i 3, i 259, apartat 3, del Text Refós de la Llei Estatal del Sòl i Ordenació Urbana, així com el que disposen els articles 82 i 83 de la Llei Reguladora de l'Activitat Urbanística (LRAU).  
Article 4.8 Condicions de l'edificació.   
Les edificacions d'habitatge compliran les condicions d'habitabilitat dels habitatges i les condicions generals dels servicis i instal·lacions del Pla General d'Ordenació Urbana d'Oliva.  
Igualment els habitatges compliran la normativa tècnica d'habitabilitat de la Generalitat valenciana segons el que disposa el Decret 85/1989, de 12 de juny, del Consell de la Generalitat Valenciana, i l'Orde de 22 d'abril de 1991, del conseller d'Obres Públiques, Urbanisme i Transports, per la qual s'aprova la modificació i el Text Refós que desenvolupa les normes d'habitabilitat i disseny d'habitatges en l'àmbit de la Comunitat Valenciana.  
1. Parcel·la mínima: 600 metres quadrats.  
Longitud mínima de façana: 16 metres.   
2. Alineacions oficials: són les establides en la documentació gràfica del pla parcial sector 19-Platja.  
3. Alçada màxima edificable: 19,40 metres.  
Nombre màxim de plantes. VI plantes més semisoterrani.  
L'alçada màxima de cornisa, en funció del nombre de plantes projectat, serà la següent:  
I 4,90 metres  
II 7,80 metres  
III 10,70 metres  
IV 13,60 metres  
V 16,50 metres  
VI 19,40 metres  
4. Edificabilitat màxima sobre parcel·la neta: 1,1467 m²t/m²s.  
5. Edificabilitat neta sobre parcel·la.  
Caldrà ajustar-se al que disposa l'article 70 del Pla General d'Ordenació Urbana d'Oliva:   
. No computarà a efectes d'edificabilitat la superfície ocupada per les plantes de soterrani i semisoterrani.  
. No computarà a efectes d'edificabilitat la projecció horitzontal dels ràfecs (element constructiu de cobriment que sobreïsca màxim 50 centímetres del volum o cos).  
6. Separació mínima a límits i davant de parcel·la.  
La distància mínima davant de parcel·la en funció de la situació relativa dels vials, és la següent:  
a) Vials perpendiculars al mar: 7,00 metres la massa de l'edificació i 5,00 metres els vols, totalment oberts.   
No regix esta norma per a les parcel·les que donen als vials prolongació de vials C, E i G existents a la zona d'edificació oberta, en les quals no s'exigix separació davant de la parcel·la que dóna a estos vials (correspon als vials incorporats per a dividir estes parcel·les de forma més racional).  
b) Vials paral·lels al mar i a límits: 5,00 metres.  
7. Ocupació màxima de parcel·la: 50%.  
Les piscines i aquells elements construïts, amb cota inferior a 80 centímetres respecte de la rasant de la vorera, no comptabilitzaran a efectes de l'ocupació màxima. S'introduïx esta correcció respecte de l'aprovada inicialment.   
8. Nombre de places d'aparcaments per parcel·la: serà igual al nombre d'habitatges per 1,1 (i s'arredonirà al número enter superior). En tot cas, es complirà la reserva establida en l'article 10 de l'annex del RPLAN.  
9. Longitud màxima dels fronts d'edifici paral·lels al mar serà de 22,50 metres. S'establix la separació mínima entre blocs de 6 metres.  
10. Terminació amb cobertes inclinades, quan així es realitze, l'alçada màxima de carener serà de 2,10 metres sobre l'alçada de cornisa projectada. Es fixa el ràfec màxim en 50 centímetres.  
11. Tancaments de parcel·la davant i límits.  
L'alçada màxima serà de 2,50 metres i es permet com a màxim el primer terç opac i la resta calat, amb gelosies o reixes.  
C) Zona d'habitatges aïllats (AIS)  
Article 4.9 Àmbit.  
La zona d'habitatges aïllats està constituïda pel conjunt d'àrees de sòl urbanitzable expressament grafiades amb este títol en el plànol de qualificació urbanística del sector 19, i comprén una superfície de 13.992,84 metres quadrats, corresponents a l'illa 1.  
La zona d'habitatges aïllats es configura per la integració del sistema d'ordenació per edificació aïllada, la tipologia de l'edificació de bloc exempt a l'interior de la parcel·la i l'ús global residencial.  
Article 4.10 Usos detallats.  
Ús dominant: residencial.  
Ús compatible: es podran reservar parcel·les per a l'ús terciari comercial, recreatiu (bars, cafeteries, restaurants i altres d'anàlegs) i hoteler.  
Es permet qualsevol definició constructiva que satisfaça l'aprofitament de la parcel·la, i mantinga la configuració de bloc exempt.  
Ús incompatible: els restants.   
Article 4.11 Parcel·lacions.  
No es permeten parcel·lacions que no complisquen la grandària mínima de parcel·la.  
Seran indivisibles les parcel·les determinades com a mínimes, i totes aquelles la divisió de les quals puguen resultar parcel·les de dimensions menors que les mínimes.  
Tota parcel·lació haurà de complir allò que s'ha especificat en els articles 258, apartats 2 i 3, i 259, apartat 3, del Text Refós de la Llei Estatal del Sòl i Ordenació Urbana, així com el que disposen els articles 82 i 83 de la Llei Reguladora de l'Activitat Urbanística (LRAU).  
Article 4.12 Condicions de l'edificació.   
Les edificacions d'habitatge compliran les condicions d'habitabilitat dels habitatges i les condicions generals dels servicis i instal·lacions del Pla General d'Ordenació Urbana d'Oliva.  
Igualment els habitatges compliran la normativa tècnica d'habitabilitat de la Generalitat valenciana segons el que disposa el Decret 5/1989, de 12 de juny, del Consell de la Generalitat Valenciana, i l'Orde de 22 d'abril de 1991, del conseller d'Obres Públiques, Urbanisme i Transports, per la qual s'aprova la modificació i el Text Refós que desenvolupa les normes d'habitabilitat i disseny d'habitatges a l'àmbit de la Comunitat Valenciana.  
1. Parcel·la mínima: 350 metres quadrats.  
Longitud mínima de façana:10 metres.   
2. Alineacions oficials: són les establides en la documentació gràfica del plànol parcial sector 19-Platja.  
3. Alçada màxima edificable: 7,80 metres.  
Nombre màxim de plantes: II plantes més semisoterrani.   
4. Edificabilitat màxima sobre parcel·la neta: 0,7362 m²t/m²s.  
5. Edificabilitat neta sobre parcel·la.  
Caldrà ajustar-se al que disposa l'article 70 del Pla General d'Ordenació Urbana d'Oliva:   
. No computarà a efectes d'edificabilitat la superfície ocupada per les plantes de soterrani i semisoterrani.   
. No computarà a efectes d'edificabilitat la projecció horitzontal dels ràfecs (element constructiu de cobriment que sobreïsca màxim 50 centímetres del volum o cos).  
6. Separació mínima a límits i davant de parcel·la.   
La distància mínima davant de parcel·la en funció de la situació relativa dels vials, és la següent:  
a) Vials perpendiculars al mar: per tractar-se de vials de vianants, sense trànsit rodat, s'establixen 3 metres de separació.   
b) Vials paral·lels al mar: 3,00 metres.  
c) Límits entre parcel·les: 3,00 metres, i poden ser de 2,00 metres en el cas que la longitud de façana siga menor o igual de 12 metres.  
7. Ocupació màxima de parcel·la: 65%.   
8. Tancaments de parcel·la davant i límits. L'alçada màxima serà de 2,50 metres i es permet com a màxim el primer terç opac i la resta calat, amb gelosies o reixes.   
9. Nombre de places d'aparcaments per parcel·la: serà igual al nombre d'habitatges per 1,1 (i s'arredonirà al número enter superior). En tot cas, es complirà la reserva establida en l'article 10 de l'annex del RPLAN.  
10. Terminació amb cobertes inclinades, es fixa l'alçada màxima de carener en 2,10 metres sobre l'alçada de cornisa projectada. Es fixa el ràfec màxim en 50 centímetres.  
11. Les parets mitgeres tindran tractament de façanes pel que fa al tipus i la qualitat del revestiment.  
Capítol segon: sòl dotacional públic.  
Secció primera: sòl dotacional públic.  
Article 4.13 Tipus i categories de la reserva de dotacions públiques.  
La present ordenació, en compliment del que disposa la Llei Reguladora de l'Activitat Urbanística i el Reglament de Planejament de la Comunitat Valenciana, establix les corresponents reserves de sòl tendents a garantir els estàndards dotacionals allí assenyalats. Estes reserves dotacionals a les quals se'ls assigna la categoria de xarxa secundària, constituïxen, en si mateixes, zones de qualificació urbanística diferenciades.  
1. RV-S. Xarxa viària secundària al servici del sector.  
2. AV. Aparcaments.  
3. ZV. Zones verdes.  
RS. (JL i AL).   
4. EQ. Equipaments.  
Article 4.14 Sòl dotacional públic viari (RV-S).  
La xarxa secundària viària té una superfície de 33.932,74 metres quadrats. Els projectes d'urbanització que desenvolupen la present ordenació s'ajustaran a la planta viària que s'assenyala en el corresponent plànol de xarxa viària.  
Les voreres tindran un ample mínim d'1,5 metres.  
Article 4.15 Reserva mínima d'aparcament (AV).  
Caldrà ajustar-se al que disposa l'article 10 de l'annex al Reglament de Planejament de la Comunitat Valenciana.  
Article 4.16 Sòl dotacional públic no viari (ZV i EQ).  
La reserva de zones verdes de la xarxa secundària (JL i AL) comprén una superfície total de 12.629,56 metres quadrats i la reserva destinada a equipaments (EQ) ocupa una superfície de 9.472,17 metres quadrats.  
1. La distribució per usos del sòl destinat a equipaments pel fet de no estar subjecte a estàndards genèrics, es fixarà atenent a les necessitats i directrius de l'ajuntament.  
2. Serà de compliment preceptiu, la inclusió de mobiliari urbà i no s'admetrà més edificació que els elements ornamentals i els imprescindibles mòduls de servicis (quioscos, manteniment, etc.).  
3. L'alçada màxima reguladora serà de 4 metres per a estos últims.  
4. El tancament en els espais lliures podrà realitzar-se amb elements d'alçada màxima de 0,5 metres i s'autoritzarà sobrepassar esta alçada amb tanques vegetals, o construccions diàfanes estèticament admissibles.  
Títol cinqué: de les condicions generals de l'edificació i de la urbanització.  
Capítol primer: zona residencial.  
Secció primera: condicions generals dels usos i de l'edificació.  
Caldrà ajustar-se, en allò que no contradiga a les presents normes urbanístiques, al que disposa l'articulat de les ordenances generals de l'edificació per a l'ús residencial del Pla General d'Oliva.  
Per a la seua correcta aplicació s'haurà de tindre en compte que algunes de les determinacions del Pla General queden exposades de manera precisa o detallades en les condicions del present document.  
Article 5.17 Espais lliures privats associats a l'edificació.  
Els espais lliures privats resultants associats als edificis quedaran lliures d'edificació.  
Es destinaran a jardins i àrees arbrades en almenys un 40% de la seua superfície, la resta podrà destinar-se a àrees d'esbarjo a l'aire lliure vinculades a l'edificació, en les quals podrà autoritzar-se elements de mobiliari urbà, elements ornamentals i instal·lacions lleugeres com ara tendals, umbracles, etcètera. Així mateix, en estes superfícies es permetrà l'aparcament de vehicles a fi de completar la reserva d'aparcaments exigible per l'annex del Reglament de Planejament.  
Article 5.18 Condicions estètiques.  
Les construccions, tant en aspecte com en qualitat, hauran d'utilitzar aquells materials que siguen acords amb el conjunt de la zona.  
La composició és lliure.  
Article 5.19 Unitat mínima de projecte.  
Els projectes d'edificació que es redacten en desenvolupament directe de les determinacions del present document podran tindre com a àmbit:  
a) Tota l'àrea.  
b) Una de les parcel·les.  
c) Més d'una parcel·la.  
Article 5.20 Desenvolupament per mitjà d'estudis de detall en l'àrea.  
Podrien formular-se, en desplegament de la present ordenació detallada estudis de detall, que complisquen amb les condicions següents:  
a) Es contempla la possibilitat de modificar el disseny urbà proposat sempre que no es disminuïsca la superfície de cessió establida.  
b) Es contemplarà el desenvolupament de l'edificació, així com el tractament bàsic de la urbanització de la globalitat dels espais no edificats, i no es podrà superar el volum màxim autoritzat ni disminuir les superfícies totals, públiques o privades, replegades en els plànols i en el Pla General d'Oliva. En la documentació de l'esmentat estudi de detall, s'aportarà la determinació de les fases d'execució d'este.  
c) L'alçada màxima absoluta de 2 o 6 plantes, segons la tipologia, no podrà ser sobrepassada en cap cas.  
d) No podrà superar-se la superfície construïble sobre rasant que per a cada àmbit de l'àrea s'establix en este document.  
e) No podrà superar-se la superfície ocupable per l'edificació establida directament per este document.  
Secció segona: urbanització.  
Article 5.21 Projectes d'urbanització.  
Regulats per l'article 34 de la Llei Reguladora de l'Activitat Urbanística, són projectes d'obres que hauran de detallar i programar les obres que comprenguen amb la precisió necessària, i ampliar-lo a tots els servicis que siguen necessaris, encara que no figuren en este document. Com a mínim s'inclouran obres de pavimentació de calçada, voreres, aparcaments i els servicis de distribució d'energia elèctrica, enllumenat públic, xarxa de pluvials i aigües residuals, projecte de jardineria, espais lliures i zones enjardinades.  
Els projectes d'urbanització, hauran de redactar-se amb la precisió suficient per a poder, eventualment, ser executats sota la direcció d'un tècnic diferent del seu redactor (art. 34 de la LRAU).  
En la proposició juridicoeconòmica del programa d'actuació integrada de l'àmbit delimitat, hauran de fixar-se els terminis i etapes de realització i recepció de les obres i replegar les condicions i garanties que l'ajuntament jutge necessàries, per a la perfecta execució de les obres, i es fixarà que es realitzaran a càrrec del promotor les proves i assaigs tècnics que considere convenients.  
Article 5.22 Normes d'urbanització.  
S'aplicaran en tot l'àmbit i d'obligatòria observança, fins i tot pels estudis de detall. Estes normes establixen les següents precisions específiques que són obligatòries per a tot l'àmbit.  
\*Proveïment d'aigua: en la solució constructiva dels elements que componguen la xarxa es resoldrà:  
. L'aïllament de la xarxa de cada edifici de la xarxa pública, per mitjà de claus de pas.  
. L'aïllament en sectors de la xarxa, per a casos d'avaria o neteja.  
. L'estanquitat, el buidatge i l'eliminació de l'aire de la xarxa.  
. Que la pressió de la xarxa no supere els 60 m.c.d.a. en cap punt.  
. La resistència de les conduccions a les càrregues de trànsit en els punts d'encreuament amb calçades o pas de vehicles.  
. La protecció contra les gelades i la seua disposició per damunt de les conduccions de clavegueram.  
. La protecció dels materials emprats de l'agressivitat d'altres materials no compatible del terreny i de l'aigua.  
. La separació de protecció entre la xarxa de subministrament i altres instal·lacions de manera que es complisquen les distàncies assenyalades en el quadre següent:  
Separació mitjana entre generatrius en centímetres   
 Distància Distància  
Instal·lacions en horitzontal en vertical   
Clavegueram 60 50   
Gas (quan n'hi haja) 50 50   
Electricitat alta 30 30   
Electricitat baixa 20 20   
\* Clavegueram. En les solucions constructives de la xarxa es resoldrà:  
. L'estanquitat de la xarxa.  
. L'adequació dels pendents i velocitats de la xarxa de manera que no es produïsquen sedimentacions ni erosions.  
. Les trobades de conductes, connexió, canvis de pendent de secció i direcció de manera que siguen enregistrables.  
. La distància màxima entre pous de manera que siga < 50 metres per a facilitar el seu registre o neteja.  
. La resistència a les càrregues de trànsit quan s'estiga sota carrer amb calçada o passos de vehicles.  
. L'abocament final de la xarxa a col·lectors municipals, estacions depuradores, llits, emissaris o qualsevol altre sistema apte per a controlar el destí i transformació de les aigües residuals.  
. La protecció dels materials emprats, contra l'agressió del terreny, de les gelades i els efluents.  
\* Subministrament d'energia elèctrica. En les solucions constructives de la xarxa de subministrament d'energia elèctrica i dels seus centres de transformació, es resoldrà:  
El traçat subterrani de la xarxa de baixa tensió amb profunditat mitjana d'1,10 metres excepte en zones on es prevegen càrregues de trànsit, i en este cas hauran de situar-se a 1,50 metres de profunditat i sota protecció de tub.  
. La distància de protecció amb altres instal·lacions i entre conductors d'alta i baixa tensió, siga < 20 centímetres.  
. La situació dels centres de transformació, bé en soterranis, o locals específics per als centres de transformació subterrània o bé en edificació independent, integrada en l'entorn arquitectònic, per als centres de superfície.  
. L'accessibilitat als centres de transformació del personal i vehicles de l'entitat subministradora.  
\* Enllumenat públic. En les solucions constructives de l'enllumenat, es resoldrà:  
. El nivell d'il·luminació i la uniformitat de manera que esta no siga inferior a 0,5 en vies de vianants i de circulació de vehicles.  
. La protecció amb presa de terra dels elements metàl·lics d'instal·lació.  
. El registre dels elements de la xarxa.  
. La protecció dels materials emprats de l'agressió ambiental i dels materials no compatibles.  
\* Pavimentació de la xarxa viària. En les solucions constructives de la pavimentació de la xarxa viària es resoldrà:  
. L'evacuació de l'aigua cap als albellons de la xarxa de clavegueram, amb els pendents necessaris en el paviment.  
. La previsió d'encreuaments del paviment per instal·lacions, per a evitar-ne l'obertura posterior.  
. L'acabat del paviment de les xarxes de vianants i de circulació rodada de manera que no siga lliscant.  
. El ferm de la xarxa, de manera que resistisca les càrregues de trànsit i les accions climàtiques.  
. Regularitat del perfil.  
. La capa de rodament de manera que siga neta, regular i impermeable.  
\* Jardineria i mobiliari urbà. En les solucions adoptades, es resoldrà:  
. La clara senyalització d'edificis i vies.  
. Les papereres de manera que siguen fàcilment buidables i estiguen protegides contra l'agressió ambiental.  
. Els bancs, que han de ser resistents a l'agressió ambiental i els seus elements de fusta estiguen tractats contra fongs i insectes xilòfags.  
. El fàcil accés a les bústies de correus.  
. Els assetjats de manera que no tinguen elements punxants ni perillosos.  
. L'adequada situació de cabines telefòniques.  
. L'adequada elecció de les espècies vegetals respecte als factors climàtics de la zona i el tipus de sòl.  
. Els murs de contenció, explanació, talussos i la resta de moviments de terra necessaris perquè el sòl quede conformat abans de la plantació.  
. La instal·lació de la xarxa de reg prèviament a la plantació.  
. La reserva d'una zona per a l'emmagatzemament de fulles i formació de fums.  
. La distància entre plantacions de manera que siga > 1 metre entre arbusts.  
. La densitat de la plantació de mates, que no ha de superar les 6 plantes per metre quadrat.  
. Les bardisses i pantalles per a protecció visual, del vent o acústica, de manera que la seua amplària siga < 1,5 metres.  
. La distància de protecció entre arbratge i línies elèctriques perquè les branques i arrels no toquen les canalitzacions.  
Secció tercera. Execució de les obres i conservació.  
Article 5.23 Drets i deures dels propietaris.  
1. Els propietaris del sòl tenen dret a l'apropiació de l'aprofitament urbanístic lucratiu atribuït al sòl per l'ordenació urbanística, a l'exercici d'este aprofitament subjectiu, llevat que es procedisca a la corresponent expropiació o indemnització.  
2. Són deures i càrregues urbanístiques, definitòries així mateix del contingut del dret de propietat i del compliment del qual depén la legítima patrimonialització de l'aprofitament urbanístic, les següents:  
A) La reserva i cessió obligatòria i gratuïta de:  
A.1 El sòl destinat a xarxa primària que s'incloga en el sector. Serà possible en tot cas, la institució de l'obtenció d'este sòl, per mitjà de cessió per la seua expropiació, amb imposició de contribucions especials als propietaris del sector. En este expedient la xarxa primària té una superfície de 6.997 metres quadrats, corresponent 4.551 metres quadrats al parc de Santa Anna (parcel·la E) i 2.446 metres quadrats al sistema general mercat-escorxador (parcel·la C).  
A.2 El sòl amb destinació dotacional públic de la xarxa secundària, és a dir, al servici del sector que comprendrà en tot cas, els següents:  
1. Xarxa viària (carrers, places i aparcaments).  
2. Zones verdes.  
3. Equipaments.  
A.3 La cessió a l'administració del sòl equivalent al 10% de l'aprofitament tipus del sector.  
B) El cost de la urbanització i en concret de:  
B.1 La urbanització interior del sector, que comprén:  
1. La xarxa viària.  
2. La xarxa de proveïment d'aigua, reg i incendis.  
3. La xarxa de sanejament.  
4. La xarxa d'energia elèctrica i enllumenat públic.  
5. La xarxa de telèfons i altres servicis prevists.  
B.2 La connexió de les xarxes de l'apartat anterior amb les generals en l'exterior del sector.  
L'execució directa de les obres podrà substituir-se per una contribució en metàl·lic, d'acord amb l'estratègia d'actuació municipal, així mateix pot englobar-se el valor equivalent al 10% de l'aprofitament urbanístic.  
B.3 La urbanització dels espais verds i de les instal·lacions públiques. La cessió de les dotacions públiques previstes.  
C) El compliment dels terminis per al desenvolupament del planejament i la seua gestió (reparcel·lació, etc.) i execució (urbanització).  
Article 5.24 Obres d'urbanització corresponents.  
S'establixen els següents punts per a la realització de les obres d'urbanització, a les quals haurà d'ajustar-se obligatòriament el projecte d'urbanització.  
1. Execució de la infraestructura general.  
S'hauran de realitzar totes les obres necessàries per a la urbanització de la unitat d'execució i que, sent-ne exteriors, siguen necessaris per a la urbanització per ubicar-se en sòl urbà o unitats externes.  
. Xarxa de mitjana tensió.  
. Xarxa d'aigua potable.  
. Xarxa de clavegueram.  
. Xarxa de telefonia.  
. Obertura de carrers o pavimentats de calçades.  
2. Execució de la urbanització interior.  
\* Primària:  
. Moviment de terra, compactació i execució de la base de la xarxa viària, xarxa de vianants i aparcaments.  
. Execució de les xarxes de proveïment d'aigua, reg i hidrants contra incendis, sanejament, energia elèctrica, enllumenat públic i telefonia.  
La urbanització primària haurà de realitzar-se per unitats d'execució, si bé estes podrien subdividir-se a criteri de l'entitat urbanística actuant en subunitats o illes.  
\* Cessió d'obres d'urbanització:  
. La realització de les obres d'urbanització previstes suposarà la simultània cessió a l'ajuntament de les reserves de sòl per a xarxa viària, dotacions i servicis, així com les parcel·les destinades al 10% de l'aprofitament tipus segons la ubicació d'este últim.  
Secundària:  
. Efectuada la urbanització primària, es procedirà a executar la urbanització secundària, consistent en l'execució de les restants obres d'urbanització, de conformitat amb la normativa urbanística que s'aplique, en virtut del present document i segons el que dispose el projecte d'urbanització.  
El començament d'esta, exigix haver aconseguit els nivells dels servicis i subministraments prevists en el pla.  
La urbanització secundària podria realitzar-se simultàniament a tot el polígon, o bé subdividir-se a criteri de l'entitat urbanística actuant en subpolígons o illes.  
3. Execució de connexió i rematada de la urbanització.  
Es realitzarà en el moment que es construïsquen les edificacions i prèviament a l'ocupació, i s'hauran de fer per subpolígons o illes com a mínim.  
Article 5.25 Cessió i conservació de les obres d'urbanització.  
Des que finalitza la urbanització primària, es realitzarà la cessió gratuïta de les obres d'urbanització, així com les reserves de sòl per a equipaments i la resta de cessions.  
Des d'este moment l'ajuntament, d'acord amb el ritme amb què es desenvolupe l'edificació residencial, haurà d'iniciar la realització dels equipaments que s'hi fixen, així com iniciar el manteniment i la conservació de les cessions efectuades a l'ajuntament.  
Article 5.26 Previsions dels nivells d'urbanització.  
Seguint els criteris de l'article 6 de la Llei Reguladora de l'Activitat Urbanística, tindran la condició de solars, i per tant, s'hi podran concedir llicències d'urbanització, les parcel·les que complisquen, almenys, els servicis següents:  
. Accés rodat fins a estes per via pavimentada i que han d'estar obertes a l'ús públic, en condicions adequades, totes les vies que tinguen davant.   
. Proveïment d'aigua potable i energia elèctrica amb cabals i potència suficients per a l'edificació prevista.  
. Evacuació d'aigües residuals a la xarxa de clavegueram.  
. Accés de vianants, posada de voreres i enllumenat públic, almenys, en una de les vies situades davant de la parcel·la.  
Fitxes de zones d'ordenació urbanística.  
La present modificació se sotmet a informació publica pel període d'un mes, comptador des de l'endemà de la publicació d'este anunci en el Diari Oficial de la Generalitat, en la forma establida en l'article 258.3 del Decret 67/2006, de 19 de maig, en relació amb els articles 94 i 134 de la Llei Valenciana 16/2005, de 30 de desembre.  
L'expedient administratiu es troba exposat a les dependències d'Urbanisme de l'ajuntament perquè el puguen examinar i consultar les persones interessades.  
Oliva, 26 de juny de 2006.. L'alcalde: Salvador Fuster Mestre.